32006R0830
L 150/3
JURNALUL OFÍCIAL AL UNIUNII EUROPENE
REGULAMENTUL (CE) NR. 830/2006 AL COMISIEI
din 2 iunie 2006
de modificare a Regulamentului (CE) nr. 1342/2003 în ceea ce privește importurile de cereale și orez
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 24 paragraful al doilea,
având în vedere Regulamentul (CE) nr. 1785/2003 al Consiliului din 29 septembrie 2003 privind organizarea comună a pieței orezului (2), în special articolul 25 alineatul (2),
întrucât:
(1)
În conformitate cu Regulamentul (CE) nr. 2007/2000 al Consiliului (3), care a introdus măsuri comerciale excepționale în favoarea țărilor și teritoriilor participante și implicate în procesul de stabilizare și asociere, cerealele și orezul originare din Republica Albania, Bosnia-Herțegovina și din teritoriile vamale din Muntenegru, Serbia și Kosovo pot fi importate în Comunitate fără restricții cantitative și fără taxe vamale.
(2)
În conformitate cu articolul 16 din Regulamentul (CE) nr. 1342/2003 al Comisiei din 28 iulie 2003 de stabilire a normelor speciale de aplicare a regimului certificatelor de import și de export în sectorul cerealelor și al orezului (4), Comisiei îi sunt comunicate de statele membre cererile pentru obținerea de certificate de import și export. În aceste comunicări, nu este obligatoriu să se indice originea cerealelor, cu excepția grâului comun.
(3)
Pentru a asigura monitorizarea riguroasă a importurilor de cereale și orez, este necesar ca statele membre să comunice originea tuturor cerealelor și a orezului pe certificatele de import.
(4)
Prin urmare, Regulamentul (CE) nr. 1342/2003 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Articolul 16 alineatul (2) din Regulamentul (CE) nr. 1342/2003 se înlocuiește cu următorul text:
„(2) În ceea ce privește certificatele de import eliberate, statele membre comunică în fiecare zi cantitățile la care se referă certificatele, în funcție de origine, de codul produsului și, pentru grâul comun, de categoria de calitate. Originea se indică și în comunicările certificatelor de import de orez.”
Articolul 2
Prezentul regulament intră în vigoare la 1 iulie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 iunie 2006.